CELEX: 62020TN0721
Language: mt
Date: 2020-12-09 00:00:00
Title: Kawża T-721/20: Rikors ippreżentat fid-9 ta’ Diċembru 2020 – Impresa comune Clean Sky 2 vs NG

1.2.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 35/58
            
         
      Rikors ippreżentat fid-9 ta’ Diċembru 2020 – Impresa comune Clean Sky 2 vs NG
      (Kawża T-721/20)
      (2021/C 35/77)
      Lingwa tal-kawża: it-Taljan
      
         Partijiet
      
      
         Rikorrenti: Impresa comune Clean Sky 2 (rappreżentanti: M. Velardo, avukat u B. Mastantuono, aġent)
      
         Konvenut: NG
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tikkundanna lill-konvenut iħallas is-somma ta’ EUR 141 094,80 b’rabta mal-Ftehim ta’ Sussidju Nru 632506 “Wireless Flexible sensor co-operation for structural health Diagnosis/prognosis” fl-ambitu tas-7 Programm Qafas tal-Unjoni Ewropea, miżjuda bl-interessi ta’ 3,5 % applikati mill-Bank Ċentrali Ewropew għat-tranżazzjonijiet prinċipali ta’ finanzjament mill-ġdid, mid-9 ta’ Lulju 2019 sad-data ta’ ħlas effettiv tagħhom;
               
            
                  —
               
               
                  tikkundanna lill-konvenut għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka l-motivi segwenti:
      Il-konvenut allegatament naqas milli jwettaq l-obbligi kuntrattwali tiegħu, billi naqas milli jirrimborsa l-ammont relatat mal-ispejjeż ta’ persunal li tqiesu li ma kinux eliġibbli għal finanzjament. Konsegwentement, fit-23 ta’ Mejju 2019 ir-rikorrenti ħarġet nota ta’ debitu ta’ EUR 141 094,80, imħallas diġà lill-kumpannija Alpha Consulting Service Srl, konformement mad-dispożizzjonijiet tal-Ftehim ta’ Sussidju. Ma hemm ebda dubji f’din il-kawża fir-rigward tal-fatti li taw lok għall-obbligi tal-konvenut, fil-kapaċità tiegħu bħala msieħeb kif ukoll rappreżentat tal-impriża Alpha Consulting Service Srl, imħassra mir-reġistru tal-kumpanniji. L-oġġezzjonijiet tal-kumpannija wara l-ħruġ tan-nota ta’ debitu huma ġeneriċi, inkompleti u mhux issostanzjati bi provi u, għaldaqstant, jidhru li huma għal kollox infondati. Konsegwentement, ir-rikorrenti għandha dritt titlob l-irkupru u r-rimbors tal-ammont imħallas flimkien mal-interessi moratorji.